A TANÁCS 2193/2003/EK RENDELETE
(2003. december 8.)
az Amerikai Egyesült Államokból származó egyes termékekre vonatkozóan kiegészítő behozatali vámok megállapításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 133. cikkére,
tekintettel a Bizottság javaslatára[1],
mivel:
(1) 2000. március 20-án, a Közösség megkeresésére, a WTO Vitarendezési Testülete elfogadta a vizsgálóbizottság és a fellebbviteli testület jelentéseit, amelyek valószínűsítették, hogy az Amerikai Egyesült Államok adóügyi elbánása külföldi értékesítési vállalatokkal (Foreign Sales Corporations - FSC) szemben a WTO-megállapodás által tiltott exportszubvenciót valósított meg.
(2) 2000. november 15-én az Amerikai Egyesült Államok meghozta az "FSC Repeal and Extraterritorial Income Exclusion Act of 2000" törvényt. 2002. január 29-én a Vitarendezési Testület elfogadta a vizsgálóbizottság és a fellebbviteli testület jelentéseit, amelyek valószínűsítették, hogy az említett törvény szintén a WTO által tiltott exportszubvenciót valósított meg, és nem érvényteleníti az FSC-szabályozást. Következésképpen 2003. május 7-én a vitarendezési testület felhatalmazta a Közösséget ellenintézkedések elrendelésére az Amerikai Egyesült Államokból származó egyes termékekre vonatkozóan 4 043 millió USD mértékig, kiegészítő ad valorem vámtétel formájában.
(3) A Vitarendezési Testület ajánlásait az Amerikai Egyesült Államok nem hajtotta végre, ezért kezdetben kiegészítő ad valorem vámtétel szakaszos kivetése legfeljebb 17 %-ig az Amerikai Egyesült Államokból származó egyes termékekre vonatkozóan indokolt ellenintézkedés. A kiegészítő vámok említett mértékének elérése után a fejlemények figyelembevételével a Bizottság javaslatot terjeszt elő a Tanácsnak további intézkedések meghozatalára.
(4) E termékek viszonylatában a Közösség által tett vámengedményeket 2004. március 1-jétől fel kell függeszteni. A felfüggesztéseknek ideiglenesnek kell lenniük, és addig kell azokat alkalmazni, amíg a WTO-val összeegyeztethetetlen intézkedést meg nem szüntetik. Minden termék származásának megállapítása, amelyre ez a rendelet vonatkozik, a Közösségi Vámkódex létrehozásáról szóló, 1992. október 12-i 2913/92/EGK tanácsi rendelet[2] rendelkezéseivel összhangban történik.
(5) Azok a termékek, amelyekkel kapcsolatban e rendelet hatálybalépését megelőzően vámmentességel vagy vámcsökkentéssel járó behozatali engedélyt adtak ki, nem tartozhatnak e kiegészítő vám alkalmazásának a hatálya alá.
(6) Azok a termékek, amelyeket bizonyíthatóan a kiegészítő vámok alkalmazásának időpontja előtt vittek ki az Amerikai Egyesült Államokból a Közösség területére, nem tartoznak e kiegészítő vám alkalmazásának a hatálya alá.
(7) Az engedmények felfüggesztése által érintett termékeket csak a Vámkódexbizottságban lefolytatott vizsgálat értelmében lehet a 2454/93/EGK bizottsági rendeletnek[3] megfelelő "vámfelügyelet melletti feldolgozás" vámeljárás alá vonni,
ELFOGADTA EZT A RENDELETET:
1. cikk
A Közösség által az Amerikai Egyesült Államok számára az e rendelet mellékletében felsorolt termékek vonatkozásában biztosított vámengedmények 2004. március 1-jétől felfüggesztésre kerülnek.
2. cikk
(1) A 2913/92/EGK rendelet alapján alkalmazandó vámtételen felül, a következő kiegészítő ad valorem vámtételt kell alkalmazni az Amerikai Egyesült Államokból származó egyes, az e rendelet mellékletében felsorolt termékekre vonatkozóan:
- 2004. március 1-jétől 2004. március 31-ig 5 %,
- 2004. április 1-jétől 2004. április 30-ig 6 %,
- 2004. május 1-jétől 2004. május 31-ig 7 %,
- 2004. június 1-jétől 2004. június 30-ig 8 %,
- 2004. július 1-jétől 2004. július 31-ig 9 %,
- 2004. augusztus 1-jétől 2004. augusztus 31-ig 10 %,
- 2004. szeptember 1-jétől 2004. szeptember 30-ig 11 %,
- 2004. október 1-jétől 2004. október 31-ig 12 %,
- 2004. november 1-jétől 2004. november 30-ig 13 %,
- 2004. december 1-jétől 2004. december 31-ig 14 %,
- 2005. január 1-jétől 2005. január 31-ig 15 %,
- 2005. február 1-jétől 2005. február 28-ig 16 %,
- 2005. március 1-jétől 17 %.
(2) 2005. március 1. után a fejlemények figyelembevételével a Bizottság javaslatot terjeszt elő a Tanácsnak e rendelet felülvizsgálatára.
(3) Az e rendelet hatálya alá tartozó valamennyi termék származását a 2913/92/EGK tanácsi rendelet rendelkezéseivel összhangban kell megállapítani.
3. cikk
Amennyiben az Amerikai Egyesült Államok teljes mértékben végrehajtotta a WTO Vitarendezési Testület ajánlását, a Tanács határoz e rendelet hatályon kívül helyezéséről.
4. cikk
(1) Azok a mellékletben felsorolt termékek, amelyekkel kapcsolatban e rendelet hatálybalépését megelőzően vámmentességgel vagy vámcsökkentéssel járó behozatali engedélyt adtak ki, nem tartoznak a kiegészítő vám alkalmazásának a hatálya alá.
(2) Azok a mellékletben felsorolt termékek, amelyek bizonyíthatóan úton voltak már a Közösség területe felé a melléklet hatálybalépése idején, és amelyek rendeltetési helye nem módosítható, nem tartoznak a kiegészítő vám alkalmazásának a hatálya alá.
(3) A mellékletben felsorolt termékek csak abban az esetben vonhatók a 2454/93/EGK rendelet 551. cikke (1) bekezdése első albekezdésének megfelelően a "vámfelügyelet melletti feldolgozás" vámeljárása alá, amennyiben a Vámkódexbizottságban lefolytatták a gazdasági feltételek vizsgálatát, kivéve, ha a termékek és műveletek szerepelnek az említett rendelet 76. mellékletének A. részében.
5. cikk
Ez a rendelet az Európai Közösségek Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. december 8-án.